Calf of Man

Calf of Man (mansk: yn Cholloo) er en øy på rundt 250 hektar eller om lag 2,6 kvadratkilometer. Øya ligger rett sør for den langt større øya Man i Irskesjøen; ordet «calf» er avledet fra det norrøne ordet kalfr, kalv, som betyr avkommet eller ungen til den større øya, «Mans kalv». 

Hovedøya Man og den lille øya Calf of Man skilles av et smalt sund som er rundt 700 meter bredt. Sundet kalles Calf Sound. Like i nærheten ligger en enda mindre øy som kalles for Kitterland. Det engelske ordet «kitten» betyr kattunge, og henspiller på at Kitterland er enda mindre enn Calf of Man. Kitterland ligger mellom Calf og hovedøya Man. Øyene Yn Burroo og The Stack er mindre enn Kitterland, og ligger tett inntil Calf. Bortimot 1,5 km sørvest for Calf ligger Chicken Rock som er den aller sørligste delen av Mans nasjonale territorium.

Fyrtårn 

Fram til 1939 var Calf of Man i privat eie; eierne var familien Keig. I 1939 donerte familien øya til Storbritannias organisasjon for bevarelse av kulturseverdigheter og naturperler, National Trust, for at den skulle bli fuglereservat. I 1951 ble Manx National Trust etablert; stiftelsen ble siden omdøpt til Manx National Heritage. Calf of Man ble overført til denne organisasjonen i 1986 etter en kampanje ledet av den politiske organisasjonen Keltisk liga (Celtic League). Øya har vært fuglereservat siden 1962 og tar imot besøk fra frivillige og ornitologer. Det finnes et enkelt utstyrt fugleobservatorium på øya som kan huse opp til åtte gjester av gangen. Plass kan bestilles via Manx National Heritage.

I våre dager har Calf of Man verdens tetteste forekomst av fyrtårn. Den skotske ingeniøren Robert Stevenson bygget i 1818 to fyrtårn på øya for å advare sjømenn og skip mot farene ved Chicken Rocks rett sør for Calf. Disse to fyrtårnene ble i 1875 erstattet av et nytt fyrtårn på Chicken Rocks. I 1968 ble det bygget et nytt fyrtårn på Calf etter at en stor brann ødela fyrtårnet på Chicken Rocks. Tårnet på Chicken Rocks ble imidlertid bygget opp igjen noen år senere.

I 2006 grunnla Manx National Heritage den veldedige stiftelsen Manx Wildlife Trust, som har som formål å beskytte dyrelivet på Calf. Stiftelsen eies av Manx National Heritage.

Dyreliv

Havlire 
På Calf of Man hekker stormfuglarten havlire (vitenskapelig navn Puffinus puffinus). På engelsk blir denne sjøfuglen kalt for «Manx Shearwaters» fordi den er hjemmehørende på og utenfor øygruppa Man.

Brugde 

Hver sommer fra midten av mai til midten av august kan man oppleve flokker av brugde (vitenskapelig navn Cetorhinus maximus, engelsk navn «basking shark»), en haiart som er verdens nest største fisk. 

Det er betydelig flere brugder utenfor Man og Calf of Man enn andre steder ved De britiske øyer. De fleste rapporter går ut på observasjon av brugder rundt 1 km utenfor en 40 km lang strekning av den sørlige og sørøstlige delen av kysten. Brugdene er ufarlige og lever plankton, og når havet er rolig og når det er solskinn vil planktonene konsentreres langs sjøens overflate og ikke langt fra kysten. Det er derfor blitt populært å dra ut til kysten eller ut på havet i båt for å se de store haifinnene gli gjennom vannet. Disse haiene er utrydningstruet og derfor fredet mot jakt og å bli plaget. Foreningen Manx Basking Shark Watch (som også administreres av Manx Wildlife Trust) har derfor etablert regler for hvordan publikum og skip skal opptre når de befinner seg i nærheten av brugdenes tilholdssteder.

Referanser

Eksterne lenker 
 Visiting the Calf of Man – Troailt gys yn Cholloo, besøke Calf of Man
 Photo Gallery av Mike Caine 
 BBC – Calf of Man explored, artikkel hos BBC

Mans geografi